RIALACHÁN CUR CHUN FEIDHME (AE) 2022/193 ÓN gCOIMISIÚN

an 17 Samhain 2021

lena leasaítear na caighdeáin theicniúla cur chun feidhme a leagtar síos i Rialachán Cur Chun Feidhme (AE) Uimh. 926/2014 lena leagtar síos foirmeacha, teimpléid agus nósanna imeachta caighdeánacha maidir leis an bhfaisnéis a bhfuil fógra le tabhairt ina leith agus an ceart bunaíochta agus an tsaoirse chun seirbhísí a sholáthar á bhfeidhmiú

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Threoir 2013/36/AE ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíocht institiúidí creidmheasa agus maoirseacht stuamachta ar institiúidí creidmheasa agus ar ghnólachtaí infheistíochta, lena leasaítear Treoir 2002/87/CE agus lena n-aisghairtear Treoir 2006/48/CE agus Treoir 2006/49/CE (1), agus go háirithe Airteagal 35(6), Airteagal 36(6) agus Airteagal 39(5) de,

De bharr an mhéid seo a leanas:

(1) Leagtar amach i Rialachán Cur Chun Feidhme (AE) Uimh. 926/2014 ón gCoimisiún (2) na foirmeacha, na teimpléid agus na nósanna imeachta caighdeánacha le haghaidh fógraí maidir leis an gceart bunaíochta a fheidhmiú agus leis an tsaoirse chun seirbhísí a sholáthar ag institiúidí creidmheasa.

(2) Le Rialachán Tarmligthe (AE) 2022/192 ón gCoimisiún (3) tá ceanglais nua faisnéise tugtha isteach i Rialachán Tarmligthe (AE) Uimh. 1151/2014 ón gCoimisiún (4). Ba cheart na ceanglais nua faisnéise sin a léiriú i Rialachán Cur Chun Feidhme (AE) Uimh. 926/2014, agus ba cheart na foirmeacha caighdeánacha agus na teimpléid chaighdeánacha a leagtar síos sna hIarscríbhinní a ghabhann leis an Rialachán Cur Chun Feidhme sin a thabhairt cothrom le dáta dá réir. Thairis sin, ba cheart tagairtí dlíthiúla áirithe i Rialachán Cur Chun Feidhme (AE) Uimh. 926/2014 a nuashonrú chun deimhneacht dhlíthiúil a áirithiú.

(3) Is gá feabhas a chur ar an tsoiléireacht i gcumarsáid an bhrainse maidir le pasanna. Ba cheart a shonrú, dá bhrí sin, go n-iarrfar an fhaisnéis is déanaí atá ar fáil maidir le cistí dílse ar leibhéal tuairiscithe aonair agus ar leibhéal tuairiscithe comhdhlúite na hinstitiúide creidmheasa, i gcás inarb infheidhme agus i gcás ina bhfuil faisnéis ar an leibhéal comhdhlúite ar fáil d’údarás inniúil an Bhallstáit baile.

(4) Tá sé tábhachtach sábháilteacht taiscí a áirithiú agus deimhneacht fhíorasach agus iontaofacht na faisnéise airgeadais a sholáthraíonn an institiúid chreidmheasa a fheabhsú. Tá sé riachtanach, dá bhrí sin, go dtabharfaidh an institiúid creidmheasa fógra dá húdarás inniúil maidir le foirceannadh beartaithe ar oibriú brainse. Ba cheart go leagfaí amach san fhógra sin na bearta atá déanta, nó atá á ndéanamh, chun a áirithiú nach mbeidh taiscí ná cistí inaisíoctha eile ón bpobal ina seilbh ag an mbrainse a thuilleadh tar éis fhoirceannadh oibriú an bhrainse sin.

(5) Ba cheart, dá bhrí sin, Rialachán Cur Chun Feidhme (AE) Uimh. 926/2014 a leasú dá réir.

(6) Tá an Rialachán seo bunaithe ar na dréachtchaighdeáin theicniúla cur chun feidhme arna gcur faoi bhráid an Choimisiúin ag an Údarás Baincéireachta Eorpach (ÚBE).

(7) Tá comhairliúcháin phoiblí oscailte déanta ag ÚBE maidir leis na dréachtchaighdeáin theicniúla cur chun feidhme ar a bhfuil an Rialachán seo bunaithe, tá anailís déanta aige ar na costais agus ar na tairbhí a d’fhéadfadh a bheith ag baint leo ann agus d’iarr sé comhairle ón nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010 ó Pharlaimint na hEorpa agus ón gComhairle (5),

TAR ÉIS AN RIALACHÁN SEO A GHLACADH:

Airteagal 1 Leasú ar Rialachán Cur Chun Feidhme (AE) Uimh. 926/2014 Leasaítear Rialachán Cur Chun Feidhme (AE) Uimh. 926/2014 mar a leanas: (1) in Airteagal 6, cuirtear an méid seo a leanas in ionad mhír 1: “1. Bainfidh údaráis inniúla an Bhallstáit baile úsáid as an bhfoirm a leagtar síos in Iarscríbhinn II chun fógra pas brainse a chur in iúl d’údaráis inniúla an Bhallstáit óstaigh in éineacht le cóip den fhógra pas brainse agus leis an bhfaisnéis is déanaí atá ar fáil maidir le cistí dílse agus an fhoirm atá leagtha síos in Iarscríbhinn III á húsáid acu. Tabharfar fógra faoin bhfaisnéis is déanaí atá ar fáil maidir le cistí dílse na hinstitiúide creidmheasa a chuireann isteach an fógra pas ar an leibhéal aonair agus ar an leibhéal comhdhlúite araon chuig údarás inniúil an Bhallstáit baile, i gcás inarb infheidhme agus ina bhfuil sí ar fáil.”; (2) in Airteagal 8, cuirtear an méid seo a leanas in ionad mhír 2: “2. Bainfidh institiúidí creidmheasa úsáid as an bhfoirm atá leagtha síos in Iarscríbhinn IV chun fógra a thabhairt faoi athrú a bhaineann le foirceannadh beartaithe ar oibriú an bhrainse. I gcás ina dtógann brainse institiúide creidmheasa taiscí agus cistí inaisíoctha eile, nó inar thóg sé iad, cuirfidh an institiúid creidmheasa lena mbaineann ráiteas ina liostaítear na bearta a rinneadh nó atá á ndéanamh chun a áirithiú nach gcoinneoidh an institiúid creidmheasa taiscí nó cistí inaisíoctha ón bpobal tríd an mbrainse tar éis fhoirceannadh an bhrainse sin.”; (3) Cuirtear an téacs atá san Iarscríbhinn a ghabhann leis an Rialachán seo in ionad Iarscríbhinní I go VI.

Airteagal 2 Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 17 Samhain 2021. Thar ceann an Choimisiúin An tUachtarán Ursula VON DER LEYEN

(1) IO L 176, 27.6.2013, lch. 338.

(2) Rialachán Cur Chun Feidhme (AE) Uimh. 926/2014 ón gCoimisiún an 27 Lúnasa 2014 lena leagtar síos caighdeáin theicniúla cur chun feidhme maidir le foirmeacha, teimpléid agus nósanna imeachta caighdeánacha le haghaidh fógraí maidir leis an gceart bunaíochta a fheidhmiú agus leis an tsaoirse chun seirbhísí a sholáthar i gcomhréir le Treoir 2013/36/AE ó Pharlaimint na hEorpa agus ón gComhairle (IO L 254, 28.8.2014, lch. 2).

(3) Rialachán Tarmligthe (AE) 2022/192 ón gCoimisiún an 20 Deireadh Fómhair 2021 lena leasaítear na caighdeáin theicniúla rialála a leagtar síos i Rialachán Tarmligthe (AE) Uimh. 1151/2014 ón gCoimisiún a mhéid a bhaineann leis an bhfaisnéis nach mór fógra a thabhairt ina leith agus an ceart bunaíochta agus an tsaoirse chun seirbhísí a chur ar fáil á bhfeidhmiú (féach leathanach 1 den Iris Oifigiúil seo).

(4) Rialachán Tarmligthe (AE) Uimh. 1151/2014 ón gCoimisiún an 4 Meitheamh 2014 lena bhforlíontar Treoir 2013/36/AE ó Pharlaimint na hEorpa agus ón gComhairle a mhéid a bhaineann le caighdeáin theicniúla rialála maidir leis an bhfaisnéis a mbeidh fógra le tabhairt ina leith agus an ceart bunaíochta agus an tsaoirse chun seirbhísí a chur ar fáil á gcleachtadh (IO L 309, 30.10.2014, lch. 1).

(5) Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n-aisghairtear Cinneadh 2009/78/CE ón gCoimisiún (IO L 331, 15.12.2010, lch. 12).